
Η γεωπολιτική θεώρηση της Ελλάδος από την Οθωμανική Αυτοκρατορία τον 18ο-19ο αιώνα
Διάλεξη του Καθηγητή Ιωάννη Μάζη στο Σπίτι της Κύπρου

Με την παρουσία και συμμετοχή μεγάλου ακροατηρίου, με ειδικό ενδιαφέρον στη Νεότερη Ελληνική Ιστορία, συνεχίστηκε την Τετάρτη 14 Δεκεμβρίου 2016, στο Σπίτι της Κύπρου, το πρόγραμμα του δεύτερου κατά σειρά, κύκλου διαλέξεων, που συνδιοργανώνουν το Σπίτι της Κύπρου και η Εταιρεία Μελέτης Έργου Ιωάννη Καποδίστρια, με γενικό τίτλο Προς την Επανάσταση και τη συγκρότηση του Ελληνικού Κράτους, με τη διάλεξη του Καθηγητή Οικονομικής Γεωγραφίας και Γεωπολιτικής Θεωρίας, Προέδρου του Τμήματος Τουρκικών και Σύγχρονων Ασιατικών Σπουδών της Σχολής Οικονομικών και Πολιτικών Επιστημών του Εθνικού και Καποδιστριακού Πανεπιστημίου Αθηνών, κ. Ιωάννη Μάζη, ο οποίος ανέπτυξε το θέμα  Η γεωπολιτική θεώρηση της Ελλάδος από την Οθωμανική Αυτοκρατορία τον 18ο-19ο αιώνα.
Τον διακεκριμένο ομιλητή παρουσίασαν και καλωσόρισαν στο Σπίτι της Κύπρου η Μορφωτικός Σύμβουλος κ. Μαρία Παναγίδου και ο Πρόεδρος της Εταιρείας Μελέτης Έργου Ιωάννη Καποδίστρια, νομικός, ιστορικός,  κ. Ανδρέας Κούκος ο οποίος αναφέρθηκε στο σημαντικό ερευνητικό και διδακτικό έργο του.
Παρουσιάζοντας τη γεωπολιτική θεώρηση της Ελλάδας από την Οθωμανική Αυτοκρατορία, κατά τον 18ο και 19ο αιώνα, ο κ. Μάζης ανέφερε ότι ο ελλαδικός χώρος ενείχε σημαντική γεωστρατηγική σημασία.
Σύμφωνα με την ανάλυσή του, καθώς το γεωπολιτικό κέντρο ισχύος της εκτεταμένης και πολυεθνοτικής Οθωμανικής Αυτοκρατορίας ταυτιζόταν με την περιοχή της Μικράς Ασίας και των Στενών του Βοσπόρου, ο έλεγχος του Αιγαίου Πελάγους ήταν θεμελιώδους σημασίας για την ασφάλεια της Κωνσταντινούπολης. Επιπροσθέτως, ο έλεγχος του ελλαδικού χώρου διασφάλιζε την ακεραιότητα των ευρωπαϊκών κτήσεων της Αυτοκρατορίας, όπου ασκούνταν πιέσεις, από την Αυστρο-Ουγγρική Αυτοκρατορία, με κατεύθυνση τον λιμένα της Θεσσαλονίκης, και από τη Ρωσική Αυτοκρατορία, στο όριο του Δούναβη με κατεύθυνση τα Στενά. Το Αιγαίο Πέλαγος είχε μεγάλη επίσης γεωστρατηγική σημασία για τον έλεγχο της Ανατολικής Μεσογείου και για το εμπόριο μεταξύ Ανατολής και κεντρικής/δυτικής Ευρώπης.
Όπως επεσήμανε ο κ. Μάζης, λόγω της πληθυσμιακής υπεροχής του ελληνικού στοιχείου στο νότιο τμήμα του ελλαδικού χώρου, η περιοχή αυτή, σε συνδυασμό με τα πολυάριθμα νησιά του Αιγαίου, συνιστούσε ασταθή περιφέρεια, ευπρόσβλητη στην δυτική παρέμβαση. Ο νότιος ελλαδικός χώρος και το Αιγαίο αποτελούσαν το νοητό όριο της οθωμανικής κυριαρχίας, καθώς η απόπειρα περαιτέρω εξάπλωσής της στην κεντρική και δυτική Μεσόγειο είχε ανακοπεί από τον 16ο αιώνα με την αποτυχία της Πολιορκίας της Μάλτας το 1565 και την καταστροφή του οθωμανικού στόλου κατά τη ναυμαχία της Ναυπάκτου το 1571. Ο ελληνικός πληθυσμός αντιμετωπιζόταν ως δυνητική στρατηγική μειονότητα του ρωσικού παράγοντα, ο οποίος είχε εμφανιστεί στην Μαύρη Θάλασσα από τον 18ο αιώνα, κάνοντας έμμεση προβολή ισχύος στον χώρο του Αιγαίου, όπως καταδεικνύουν τα Ορλωφικά το 1770, και των δυτικών θαλασσίων δυνάμεων.
 Η Επανάσταση του 1821, κατέληξε ο Καθηγητής, δημιούργησε ένα προγεφύρωμα των δυτικών θαλασσίων δυνάμεων στον χώρο του Αιγαίου με δυνητική προβολή ισχύος έως τα Στενά του Βοσπόρου. Το ελληνικό κράτος αποτελούσε, τον 19ο αιώνα, σημαντική απειλή για την Οθωμανική Αυτοκρατορία λόγω της ιστορικής διεκδίκησης της Κωνσταντινουπόλεως και άλλων περιοχών υπό οθωμανική κυριαρχία και του νεωτερικού εθνικού χαρακτήρα του.
Μετά την ολοκλήρωση της διάλεξης ακολούθησε σχολιασμός από τον Επίκουρο Καθηγητή του Τμήματος Τουρκικών και Σύγχρονων Ασιατικών Σπουδών της Σχολής Οικονομικών και Πολιτικών Επιστημών του Εθνικού και Καποδιστριακού Πανεπιστημίου Αθηνών κ. Κωνσταντίνο Γώγο και ενδιαφέρουσα συζήτηση με τη συμμετοχή του ακροατηρίου.
15 Δεκεμβρίου 2016

